**Umhvørvismálaráðið**

|  |  |
| --- | --- |
| Dagfesting:  | Skrivið her |
| Mál nr.: | 24/13426 |
| Málsviðgjørt: | HE |
| Ummælistíð: | Skrivið frá/til |
| Eftirkannað: | Lógartænastandagfestir  |

**Uppskot til**

**Løgtingslóg um broyting í løgtingslóg um el riknar hitapumpuskipanir.**

(Eftirlitsheimildir, Jarðfeingi skal gera mátingar og skrásetingar av boriholum)

**§ 1**

Í løgtingslóg nr. 22 frá 16. mars 2012 um el riknar hitapumpuskipanir, sum broytt við løgtingslóg nr. 82 frá 29. mai 2017, verða gjørdar hesar broytingar:

1. Í § 4, stk. 3 verður aftaná “fyri ummæli sbrt. § 5, stk. 1,” og áðrenn “og fyri góðkenning sbrt. 9, stk. 1.” sett “, fyri mátingar, skrásetingar og ráðgeving sbrt. § 7 a”
2. Í § 4 verður sum nýtt stk. 4 sett:
“*Stk. 4.* Landsstýrisfólki kann áseta reglur um, at upplýsingar skulu skrásetast og sendast myndugleikanum talgilt, og kann áseta nærri reglur um talgilda samskiftið.”
3. Í § 5, stk. 1 verður aftaná “ummælis hjá Umhvørvisstovuni” og áðrenn “við eini svarfreist upp á 4 vikur,“ sett “og Jarðfeingi”.
4. Aftaná § 5 verður sett:

“**§ 5 a.** Kommunan upplýsir, hvar viðkomandi drekkivatnsveitingar eru.”

1. Í § 6, stk. 3 verður sum nýtt nr. sett:

“4) Hvussu, hvar og nær boritilfar og borivatn skal burturbeinast.”

1. Aftaná § 7 verður sett:

“**§ 7 a.** 7 til 14 dagar aftaná jarðhitaholið er borað, mátar Jarðfeingi í minsta lagi:

1. grundvatnsspegilin,
2. hitastig og leiðingarevni av vatninum fimta hvønn metur niður ígjøgnum boriholið og
3. møguliga nøgd av artesiskum vatni.

*Stk. 2.* Jarðfeingi skrásetir sínar mátingar og ítøkiligu staðsetingina av boriholinum í skipanina nevnd í § 7, stk. 1.

*Stk.* *3*. Jarðfeingi veitir neyðuga ráðgeving til kommunur um jarðfrøðilig viðurskifti í sambandi við jarðhitaboringar.”

1. § 8 verður orðað soleiðis:

“Kommunan kann broyta ella taka aftur loyvi, sum eru givin eftir § 3, stk. 1:

1. um týðandi fortreytir, sum loyvið er grundað á, eru broyttar,
2. um vandi er fyri, at arbeiðið at gera jarðhitaskipanina kann dálka møguligt grundvatn,
3. um vandi er fyri, at arbeiðið at gera jarðhitaskipanina kann ávirka tilrenningina til drekkivatnsøki
4. um eigari av jarðhitaskipan, installatørur ella brunnborari grovt ella endurtakandi brýtur ásetingar í lógini og reglur gjørdar við heimild í lógini ella treytir í loyvinum,
5. um jarðhitaskipanin ikki longur er í brúk, sbrt. § 13, stk. 2, ella
6. um kommunan verður forðað í at fremja sítt eftirlit eftir § 14 a-c.”
7. Í § 9 verður sum nýtt stk. 6 sett:

“Um installatørur ella brunnborari grovt ella endurtakandi brýtur ásetingar í lógini ella reglur gjørdar við heimild í lógini, kann Umhvørvisstovan taka góðkenningina aftur.”

1. Heitið á kapitli 4 verður orðað soleiðis:

“**Kæra, eftirlit, revsing, gildiskoma og skiftisreglur**”

1. Yvirskriftin yvir § 14 verður orðað soleiðis:

“*Kæra”*

1. § 14, stk. 2 verður orðað soleiðis:

“Landsstýrisfólkið verður heimilað at leggja kærumyndugleikan til annan fyrisitingarligan myndugleika, hvørs avgerðir eru endaligar innan fyrisitingina.”

1. Yvirskriftin yvir § 14 a verður orðað soleiðis:

“*Eftirlit*”

1. Aftaná § 14 verður sett:

“**§ 14 a.** Kommunan hevur eftirlit við og tekur avgerð fyri at fremja § 3, stk. 2, § 4, stk. 1, § 6, stk. 1-2, § 7, stk. 2, § 11, § 12, stk. 1 og 2, § 13 og reglum givnar við heimild í hesi lóg.

*Stk. 2.* Kommunan kann geva eigara av jarðhitaskipan, installatøri ella brunnborara ítøkilig boð um at tetta møgulig hol og gera aðrar rættandi atgerðir. Kommunan kann áseta freist, nær boðini skulu verða fylgd.

*Stk.* *3*. Tann, sum hevur ábyrgdina, ber útreiðslurnar av at tetta møgulig hol og at gera rættandi atgerðir, kommunan gevur boð um.

*Stk*. *4*. Verða boð frá kommununi ikki fylgd, sbrt. stk. 2, kann kommunan seta neyðug tiltøk í verk. Tann, sum hevur ábyrgdina, ber útreiðslurnar fyri tiltøkini, sum kommunan setur í verk.

**§ 14 b.** Tá ið tað krevst til at útinna uppgávur eftir løgtingslógini, skal kommunan, við samleikaváttan og uttan rættarúrskurð, hava ótarnaða atgongd til øll øki og útgerð, sum hoyra til jarðhitaskipanina, soleiðis at kommunan kann røkja sínar uppgávur sambært lógini.

**§ 14 c.** Installatørur, brunnborari og eigari av jarðhitaskipanini hava skyldu til at lata kommununi upplýsingar, skjøl og annað, sum er neyðugt fyri at kommunan kann røkja sínar uppgávur sambært lógini.

**§ 14 d.** Umhvørvisstovan hevur eftirlit við og tekur avgerð fyri at fremja § 6 a, § 7, stk. 2, § 9, stk. 2 og 3, § 10, stk. 1, og reglum givnar við heimild í hesi lóg.

**§ 14 e.** Tá ið tað krevst til at útinna uppgávur eftir løgtingslógini, skal Umhvørvisstovan, við samleikaváttan og uttan rættarúrskurð, hava ótarnaða atgongd til øll øki og útgerð, sum hoyra til jarðhitaskipanina, soleiðis at Umhvørvisstovan kann røkja sínar uppgávur sambært lógini.

**§ 14 f.** Installatørur og brunnborari hava skyldu til at geva Umhvørvisstovuni upplýsingar, skjøl og annað, sum er neyðugt fyri at Umhvørvisstovan kann røkja sínar uppgávur sambært lógini.”

1. Yvirskriftin yvir § 15 verður orðað soleiðis:

“*Revsing”*

1. Í § 15, stk. 1 verður í staðin fyri “og § 13, stk. 1” sett:

“, § 14 a, stk. 3 og 4, § 14 b-c, og § 14 e-f”

1. Yvirskriftin yvir § 16 verður orðað soleiðis:

“*Gildiskoma og skiftisreglur*”

**§ 2**

Henda løgtingslóg kemur í gildi dagin eftir, at hon er kunngjørd.

**Kapittul 1. Almennar viðmerkingar**

**1.1. Orsakir til uppskotið**

Kommunufelagið hevur vegna kommunurnar gjørt vart við, at avbjóðingar eru við jarðhitaboringum, og at kommunurnar vilja tryggja, at møgulig dálking frá boristøvi skal fyribyrgjast.

Krøvini til jarðhitaboringar eru ikki eftirmett, síðani tey vóru sett í gildi 2012.

Á sumri í 2023 var ein arbeiðsbólkur settur at eftirmeta krøvini til jarðhitaboringar, og gera tilmæli til møguligar tillagingar hesum viðvíkjandi. Við støði í tilmælinum hjá arbeiðsbólkinum verður skotið upp at gera ávísar tillagingar í lóggávuni. Tillagingarnar fevna í høvuðsheitum um at geva kommunum betri heimildir til at umsita umsóknir um boriloyvi og at hava eftirlit við jarðhitaboringum.

**1.2. Galdandi lóggáva**

Kommunurnar eru loyvismyndugleiki, og veita eftir umsókn loyvi til at gera og nýta jarðhitaskipanir. Umsóknin skal vera skrivlig, og kommunan sendir hana til ummælis hjá Umhvørvisstovuni, áðrenn kommunan veitir loyvi. Kommunan kann seta nærri treytir fyri m.a. boriarbeiði í boriloyvinum. Kommunan kann taka loyvi aftur, um loyvishavarin grovt ella endurtakandi brýtur galdandi lóggávu, ella um jarðhitaskipanin verður tikin úr nýtslu aftur.

Umhvørvisstovan góðkennir hitapumpuinstallatørar, brunnborarar og útgerð. Umhvørvisstovan skipar eisini fyri at skráseta upplýsingar um øll borihol og øll galdandi loyvi til jarðhitaskipanir í eini telduskipan. Umhvørvisstovan kann taka góðkenningar aftur, um installatørur, brunnborari ella útgerð ikki longur lýkur treytirnar fyri góðkenningini ella um krøvini fyri góðkenningini ikki longur verða lokin.

**1.3. Endamálið við uppskotinum**

Grøna orkuskiftið er í gongd í Føroyum. Umlegging frá oljufýri til elriknar hitaloysnir í bygningum er ein týðandi partur av hesum. Á sumri 2023 var mett, at umleggingin til grøna orku hevur ført við sær, at innflutningurin av olju er minkaður eini 8.000 tons um árið. Royndirnar við jarðhita hava verið sera góðar. Skipanirnar eru umhvørvisvinarligar, og útgerðin er undir jørð ella innandura, og tí síggjast ella hoyrast tær ikki. Fyrstu jarðhitaskipanirnar vóru tiknar í nýtslu í 2008. Síðani er hendan upphitingarloysnin vorðin alsamt meiri vælumtókt.

*Fyribyrgja at borievja hópar seg upp í regnvatns-/spillvatnleiðingum, áum og ósum*

Brunnborarar brúka serbygdar botnfellingarbingjur at savna tilfar frá boringini. Vanliga verður væl omanfyri 90 % av øllum boristøvi afturhildið sum botnfall í bingjuni. Tað kemur tó ov ofta fyri, at so mikið av vatnið treingir inn í boriholið, meðan borað verður, at bingjan verður full og flýtur yvir. Borievja ella boristøv inniheldur ikki skaðilig evnir, men vandi er fyri, at tað hópar seg upp í regnvatns-/spillvatnsleiðingum, áum og ósum. Tá kann borievja ella boristøv dálka umhvørvið. Eitt av endamálunum við uppskotinum er at geva kommunum betri heimild til at fremja eftirlit og seta strangari krøv til boringina, so borievja ella boristøv ikki hópar seg upp í umhvørvinum. Umhvørvisstovan fær eisini betri eftirlitsheimildir.

*Fyribyrgja at artesiskt vatn hevur neiliga ávirkan í nærumhvørvinum*

Týðandi nøgdir av vatni renna støðugt úr uml. 10 % av jarðhitaboriholum, tá liðugt er at bora. Vatn, sum støðugt rennur úr einum boriholi, verður nevnt artesiskt vatn, og holið verður nevnt artesiskt borihol. Vatnstreymurin kann vera heilt upp til eini 20 tons um tíman, men er vanliga um 1 tons um tíman. Artesiska vatnið kann hava neiliga ávirkan í nærumhvørvinum, tí tað kann vera:

* til ampa fyri grannar ella renna út á almennan veg,
* ein avbjóðing at veita burtur við verandi kloakkskipan, og
* at tað ávirkar tilrenningina av drekkivatni.

Kommunan fær heimild til at geva boð um eitt nú at proppa holið, og taka loyvi at gera og nýta jarðhitaskipan aftur, um vandi er fyri, at artesiskt vatn fær neiliga ávirkan í nærumhvørvinum.

*Verja drekkivatnsøkir*

Jarðhitaboringar kunnu ávirka vatnveitingina til drekkivatnskeldur, og tí er neyðugt at verja tær. Við hitamátingum av vatninum fimta hvønn metur niður ígjøgnum boriholini á eini 700-1.000 jarðhitaboriholum higartil, er týðandi vitan bygd upp um ovasta partin av undirgrundini. Við støði í hesum hevur Jarðfeingi staðfest eina sonevnda hitakurvu. Eitt av endamálunum við uppskotinum er, at serkøna vitanin um jarðfrøðilig viðurskifti verður fastur partur av viðgerðargrundarlagnum, tá umsóknir um jarðhitahol skulu viðgerast. Kommunurnar verða betri førar fyri at taka fyrivarni fyri eitt nú drekkivatnskeldur.

Kommunan fær heimild til at geva boð um eitt nú at proppa holið, og taka loyvi at gera og nýta jarðhitaskipan aftur fyri at verja drekkivatnsøki.

*Betri mannagongdir til at skráseta nýggj jarðhitahol*

Ein trupulleiki við verandi skipan er, at boringar ikki vera skrásettar nóg skjótt, og at tað er trupult at fáa skrásett vatnspeglið og mongdina av artesiskum vatni. Fleiri neiligar fylgjur eru av hesum. Ein av teimum er, at tá holini ikki vera skrásett beinanvegin, kunnu tey ikki brúkast sum amboð, tá nýggj hol skulu staðsetast. Tað er heldur ikki altíð, at kundin fær vissu fyri, at hann hevur ta aktivu borilongdina, sum er neyðug fyri at nøkta orkutørvin. Tá mongdin av artesiskum vatni ikki verður skrásett, kann kommunan ikki taka støðu til, um serlig tiltøk skulu setast í verk.

Eftir uppskotinum skal Jarðfeingi gera mátingar, og skráseta sínar mátingar av grundvatnsspegilinum, hitastigi og leiðingarevni av vatninum og møguliga nøgd av artesiskum vatni. Umhvørvisstovan hevur gjørt eina nágreiniliga mannagongd, sum skal brúkast fyri at tryggja, at neyðugar skrásetingar vera gjørdar rættstundis.

*Betri heimild at umsita boriloyvi til jarðhitaboringar*

Við uppskotinum fær Jarðfeingi nakrar uppgávur. Hesar uppgávur fevna um at gera mátingar av boriholinum og skráseta tær. Jarðfeingi skal eisini veita kommununi serkøna ráðgeving um jarðfrøðilig viðurskifti í sambandi við jarðhitaboringar.

Kommunan fær við uppskotinum betri heimild til at umsita boriloyvi, hava eftirlit við boringunum og broyta ella taka aftur loyvi, um ávís viðurskifti gera seg galdandi. Kommunan fær atgongd til øki og útgerð, sum hoyrir til jarðhitaskipanina.

Tað verður álagt viðkomandi pørtum at geva kommununi og Umhvørvisstovuni upplýsingar, skjøl o.a., sum er neyðugt fyri at myndugleikarnir kunnu røkja sínar uppgávur sambært lógini.

**1.4. Samandráttur av nýskipanini við uppskotinum**

Síðani lóg um jarðhitaskipanir var sett í gildi í 2012, hava fleiri fingið sær jarðhitaskipan. Kommunufelagið hevur vegna kommunurnar gjørt vart við, at ávísar avbjóðingar eru við jarðhitaboringum, og at kommunurnar vilja tryggja, at møgulig dálking frá boristøvi skal fyribyrgjast.

Krøvini til jarðhitaboringar eru ikki eftirmett, síðani tey vóru sett í gildi.

Á sumri í 2023 var ein arbeiðsbólkur settur at eftirmeta krøvini til jarðhitaboringar, og gera tilmæli til møguligar tillagingar hesum viðvíkjandi. Broytingaruppskotið tekur støði í tilmælinum hjá arbeiðsbólkinum. Tillagingarnar fevna í høvuðsheitum um at geva kommuni betri heimildir til at umsita umsóknir um boriloyvi. Kommunurnar fáa betri heimild til at seta krøv til boriloyvi, betri rætt til at broyta ella taka aftur loyvi og atgongd til øki, útgerð, skjøl o.a., sum hoyra til jarðhitaskipanina. Kommunurnar fáa ítøkilig amboð til at føra eftirlit við jarðhitaboringum við atliti at m.a. at:

* fyribyrgja dálking í regnvatns-/spillvatnleiðingum, áum og ósum,
* fyribyrgja at artesiskt vatn hevur neiliga ávirkan í nærumhvørvinum, og
* verja drekkivatnsøkir

Umhvørvisstovan fær heimildir til at føra eftirlit við góðkenningunum hjá installatørum og brunnborarum, umframt krøvum til útgerð.

Av sínum eintingum og eftir fyrispurningi hevur Jarðfeingi gjørt mátingar av fleiri jarðhitaholum. Við mátingunum er nógv vitan savnað saman um ovasta partin av undirgrundini. Hendan vitan verður ikki gagnnýtt nóg væl, tí mátingarnar hjá Jarðfeingi eru ikki eitt krav eftir galdandi lóggávu, samstundis sum tað er upp til einstøku kommununa og/ella eigaran av jarðhitaskipanini at biðja Jarðfeingi um ráðgeving. Alt ov ofta er alt arbeiðið til jarðhitaskipanina mestsum liðugt, áðrenn Jarðfeingi fær kunning um, at eitt jarðhitahol er borað. Jarðfeingi fær tá ikki gjørt sínar mátingar. Tí eru mátingar ikki gjørdar í øllum boriholunum. Við uppskotinum skal Jarðfeingi gera mátingar 7-14 dagar aftaná jarðhitaholið er borað. Hetta skal tryggja, at Jarðfeingi fær neyðuga kunning, tá tað er klárt at gera mátingar, samstundis sum arbeiðið hjá Jarðfeingi skal hava so lítla ávirkan sum møguligt á arbeiðið við at seta jarðhitaskipanina til. Lógaruppskotið leggur upp til, at umsóknir um boriloyvi skulu sendast til Jarðfeingi til ummælis, áðrenn kommunan tekur avgerð um boriloyvi. Harafturat skal Jarðfeingi veita kommununi ráðgeving um jarðfrøðilig viðurskifti í sambandi við jarðhitaboringar. Kommunan skal veita Jarðfeingi upplýsingar um drekkivatnsveitingar, so Jarðfeingi kann veita nøktandi ráðgeving. Hesar broytingar í lógini fara at minka um vandan fyri neiligari ávirkan á m.a. drekkivatnsveitingar.

**1.5. Ummæli og ummælisskjal**

Uppskotið verður sent beinleiðis til ummælis hjá hesum pørtum:

SEV

Vinnuhúsið

Kommunufelagið

Uttanríkis- og vinnumálaráðið

Harumframt verður uppskotið lagt á almenna hoyringarportalin og á heimasíðuna hjá

Umhvørvismálaráðnum til almenna hoyring.

**Kapittul 2. Avleiðingarnar av uppskotinum**

**2.1. Fíggjarligar avleiðingar fyri land og kommunur**

Jarðfeingi fær til uppgávu at ummæla umsóknir til boriloyvi til jarðhitahol, at veita kommununi ráðgeving um jarðfrøðilig viðurskifti og gera mátingar í boriholum. Higartil hevur Jarðfeingi borið útreiðslurnar av tí arbeiði, sum stovnurin hevur gjørt í sambandi við jarðhitaskipanir, men hetta er ikki ein haldbar loysn. Í lógini er ein heimild til at áseta reglur um gjald fyri ummæli og góðkenningar. Hendan heimildin verður víðkað til at fevna um mátingar, skrásetingar og ráðgeving.

Sambært Jarðfeingi liggja teirra útreiðslur fyri hvørt jarðhitahol í miðal á kr. 2.000. Metingin byggir á, hvussu langa tíð Jarðfeingi brúkar uppá at koma til og frá hvørjum jarðhitaholi, og hvussu langa tíð tað tekur at gera mátingarnar og at skráseta tær. Ætlanin er at brúka kunngerðaheimildina til at áseta eitt gjald til Jarðfeingi, sum verður borið av installatørinum.

Uppskotið hevur ikki fíggjarligar avleiðingar fyri aðrar almennar partar.

**2.2. Umsitingarligar avleiðingar fyri land og kommunur**

Sambært galdandi lóggávu, verða umsóknir um boriloyvi sendar til ummælis hjá Umhvørvisstovuni. Við lógaruppskotinum skulu umsóknir um boriloyvi eisini sendast til ummælis hjá Jarðfeingi. Umsitingarligu avleiðingarnar eru tískil, at í staðin fyri at umsóknirnar skulu sendast til ummælis hjá einum parti, skulu umsóknirnar framyvir sendast til ummælis hjá tveimum pørtum.

Kommunan skal senda upplýsingar um drekkivatnsveitingar til Jarðfeingi. Í løtuni verður ein telduskipan ment. Ætlanin er, at allar viðkomandi upplýsingar um jarðhitaboringar, harundir upplýsingar um drekkivatnsveitingar, skulu leggjast í telduskipanina.

Kommunan fær betri amboð til at fremja eftirlit við m.a. at fáa atgongd til økið og útgerð, sum hoyrir til jarðhitaskipanina, umframt neyðug skjøl. Hetta kann føra til meira umsiting í sambandi við eftirlitsarbeiði.

Umhvørvisstovan fær eisini betri amboð til at fremja eftirlit við m.a. at fáa atgongd til økið og útgerð, sum hoyrir til jarðhitaskipanina, umframt neyðug skjøl. Hetta kann føra til meira umsiting í sambandi við eftirlitsarbeiði.

Jarðfeingi skal gera ummæli, mátingar, skrásetingar, og veita kommununi neyðuga ráðgeving um jarðfrøðilig viðurskifti. Uppskotið fær tí umsitingarligar avleiðingar fyri Jarðfeingi. Øktu umsitingarligu útreiðslurnar hesum viðvíkjandi verða eftir ætlan hildnar av installatørinum.

**2.3. Avleiðingar fyri vinnuna**

Heimildin til at taka gjald verður víðkað til eisini at fevna um mátingar, skrásetingar og ráðgeving, tí Jarðfeingi fær øktar umsitingarligar útreiðslur av uppskotinum. Ætlanin er, at installatørurin skal halda øktu útreiðslurnar.

Kommunan fær heimild til at geva boð um at tetta møgulig hol og gera aðrar rættandi atgerðir. Tann, sum hevur ábyrgdina, skal gera arbeiðið og halda útreiðslurnar í hesum sambandi. Verða boðini hjá kommununi ikki fylgd, kann kommunan seta neyðug tiltøk í verk. Tann, sum hevur ábyrgdina, ber útreiðslurnar fyri tey tiltøk, sum kommunan setir í verk. Hetta kann føra til øktar útreiðslur hjá installatøri og brunnborara.

**2.4. Avleiðingar fyri umhvørvið**

Lógaruppskotið hevur avleiðingar fyri umhvørvið. Grøna orkuskiftið er í gongd í Føroyum. Umlegging frá oljufýri til elriknar hitaloysnir í bygningum er ein týðandi partur av grøna orkuskiftinum. Á sumri 2023 var mett, at umleggingin til grøna orku hevur ført við sær, at innflutningurin av olju er minkaður eini 8.000 tons um árið. Royndirnar við jarðhita hava verið sera góðar. Skipanirnar eru umhvørvisvinarligar. Útgerðin er undir jørð ella innandura, og tí hvørki síggjast ella hoyrast tær. Fyrstu jarðhitaskipanirnar vóru tiknar í nýtslu í 2008.

*Fyribyrgja at borievja hópar seg upp í regnvatns-/spillvatnleiðingum, áum og ósum*

Hóast borievja ella boristøv ikki inniheldur skaðilig evnir, er vandi er fyri, at tað hópar seg upp í regnvatns-/spillvatnsleiðingum, áum og ósum í sambandi við jarðhitaboringar. Hóast evjan ikki inniheldur dálkandi evni, kann hon dálka umhvørvið, tá hon hópar seg upp í størri nøgdum. Við lógaruppskotinum fær kommunan betri heimild til at fremja eftirlit og seta strangari treytir, so borievja ella boristøv ikki hópar seg upp í umhvørvinum.

*Fyribyrgja at artesiskt vatn hevur neiliga ávirkan í nærumhvørvinum*

Ov stórar nøgdir av vatnið, sum renna úr boriholum, kunnu:

* vera til ampa í nærumhvørvinum og renna út á almennan veg,
* vera ein avbjóðing at veita burtur við verandi kloakkskipan og
* ávirka tilrenningina av drekkivatni.

Tí kunnu avbjóðingar við stórum nøgdum av vatni úr boriholum hava neiliga ávirkan á umhvørvið.

Við uppskotinum fær kommunan atgongd til øki og útgerð, har jarðhitaskipanin er, umframt tær upplýsingar, sum eru neyðugar fyri at kunna røkja sínar uppgávur sambært lógini. Kommunan fær heimild til at geva boð um eitt nú at proppa holið, og taka loyvi at gera og nýta jarðhitaskipan aftur, um vandi er fyri, at artesiskt vatn fær neiliga ávirkan í nærumhvørvinum.

*Verja drekkivatnsøkir*

Við uppskotinum verður munandi lættari hjá kommununi at fáa serkøna ráðgeving frá Jarðfeingi um jarðhitaboringar og drekkivatnsøkir. Kommunan fær betri grundarlag fyri at taka neyðug fyrivarni, tá umsóknir um boriloyvi verða viðgjørdar, soleiðis at arbeiðið ikki hevur neiliga ávirkan á drekkivatnskeldur.

*Betri mannagongdir til at skráseta nýggj jarðhitahol*

Verða upplýsingar skrásettar skjótari í eini skipan, kann kommunan betri og skjótari taka støðu til, um serlig átøk skulu gerast, eitt nú um talan er um artesiskt hol, soleiðis at neiligu avleiðingarnar á umhvørvið eru so lítlar sum møguligt.

Lagt er upp til, at Jarðfeingi ger ummæli, mátingar, skrásetingar og veitir kommununi ráðgeving. Betri vitan um ovasta partin av undirgrundini gevur betri grundarlag til at taka neyðug atlit til umhvørvið og jarðfrøðilig viðurskifti í sambandi við jarðhitaskipanir.

*Betri heimild at umsita boriloyvi til jarðhitaboringar*

Kommunan fær betri heimild til at umsita boriloyvi, hava eftirlit við boringunum og broyta ella taka aftur loyvi, um ávís viðurskifti gera seg galdandi. Kommunan fær atgongd til øki og útgerð, sum hoyra til jarðhitaskipanir, umframt betri amboð til at taka atlit til umhvørvi og jarðfrøðilig viðurskifti, harundir geva boð um rættandi atgerðir.

Kommunur hava í fleiri førum upplivað, at boð um at ruddað upp eftir seg, tá boriarbeiðið er liðugt, ikki vera fylgd. Kommunur hava í nøkrum førum ruddað, og tær hava sjálvar borið útreiðslurnar av hesum arbeiði. Fyri at tryggja, at ávirkanin á umhvørvið er so lítil sum møguligt, fær kommunan heimild til at seta tiltøk í verk fyri ábyrgdarhavarans rokning.

*Betri heimild til at føra eftirlit við installatøri, brunnborara og útgerð*

Umhvørvisstovan fær betri heimildir til at føra eftirlit við góðkenningum hjá installatøri og brunnborara fyri at tryggja góðskuna og trygdina í innleggingini til grønu orkuloysnina. Eftirlitsheimildirnar fevna eisini um útgerð, sum verður brúkt til jarðhitaskipanina.

**2.5. Avleiðingar fyri serstøk øki í landinum**

Lógaruppskotið hevur ikki serligar fíggjarligar, umsitingarligar, umhvørvisligar ella sosialar avleiðingar fyri serstøk øki í landinum.

**2.6. Avleiðingar fyri ávísar samfelagsbólkar ella felagsskapir**

Lógaruppskotið hevur ikki avleiðingar fyri ávísar samfelagsbólkar ella felagsskapir.

**2.7. Millumtjóðasáttmálar á økinum**

Eingir millumtjóðasáttmálar eru á økinum, ið lógaruppskotið fevnir um.

**2.8. Tvørgangandi millumtjóðasáttmálar**

Eingir tvørgangandi millumtjóða­sáttmálar eru, sum eru viðkomandi fyri lógaruppskotið.

**2.9. Markaforðingar**

Mett verður, at uppskotið ikki hevur við sær nakrar marknaforðingar.

**2.10. Revsing, fyrisitingarligar sektir, pantiheimildir ella onnur størri inntriv**

Uppskotið hevur við sær, at tað verður revsað við bót, noktar installatørur, brunnborari og eigari av einari jarðhitaskipan at:

* geva kommununi og Umhvørvistovuni atgongd til øll øki og útgerð, sum hoyra til jarðhitaskipanina,
* geva kommununi og Umhvørvistovuni upplýsingar, skjøl o.a., sum er neyðugt fyri at myndugleikarnir kunnu røkja sínar uppgávur sambært lógini, og
* tetta møgulig hol og gera aðrar rættandi atgerðir, sum kommunan gevur boð um.

Kommunur hava í fleiri førum upplivað, at boð um at ruddað upp eftir seg, tá boriarbeiðið er liðugt, ikki vera fylgd. Kommunur hava í nøkrum førum ruddað, og hava sjálvar borið útreiðslurnar av hesum arbeiði. Fyri at tryggja, at ávirkanin á umhvørvið er so lítil sum møguligt, fær kommunan heimild til at seta tiltøk í verk fyri ábyrgdarhavarans rokning.

 **2.11. Skattir og avgjøld**

Uppskotið hevur ikki við sær skattir ella avgjøld.

**2.12. Gjøld**

Heimildin til at áseta reglur um gjald verður víðkað til at fevna um mátingar, skrásetingar og ráðgeving, sum Jarðfeingi skal gera.

Sambært Jarðfeingi liggja útreiðslurnar fyri hvørt jarðhitahol í miðal á kr. 2.000. Metingin byggir á, hvussu langa tíð Jarðfeingi brúkar uppá at koma til og frá hvørjum jarðhitaboriholi, og hvussu langa tíð tað tekur at gera mátingarnar og at skráseta tær. Ætlanin er at brúka kunngerðaheimildina, og at installatørurin heldur útreiðslurnar av øktu umsitingarligu útreiðslunum, sum Jarðfeingi fær við uppgávunum at gera ummæli, mátingar, skrásetingar og at ráðgeva.

**2.13. Áleggur lógaruppskotið likamligum ella løgfrøðiligum persónum skyldur?**

Installatørur, brunnborari og eigari av jarðhitaskipan fáa eina skyldu til at geva kommununi og Umhvørvisstovuni atgongd til øll øki og útgerð, sum hoyra til jarðhitaskipanina, soleiðis at hesi kunnu røkja sínar uppgávur sambært lógini.

Installatørur, brunnborari og eigari av einari jarðhitaskipan fær skyldu til at lata kommununi og Umhvørvisstovuni upplýsingar, skjøl og annað, sum er neyðugt fyri at myndugleikin kann røkja sínar uppgávur eftir lógini.

Lógaruppskotið áleggur tí, sum hevur ábyrgdina, at tetta møgulig hol ella gera aðrar rættandi atgerðir, gevur kommunan boð um hetta. Kommunan kann seta tiltøk í verk fyri ábyrgdarhavarans rokning.

Lóg um el riknar hitapumpuskipanir er frá 2012, og tí er talan um eina rættuliga nýggja grøna orkuloysn í Føroyum. Galdandi lóggáva byggir í høvuðsheitum á royndir við jarðhitaskipanum í øðrum londum. Bæði tilfarið og vatntilrenningarnar í ovasta lagnum í undirgrundini í Føroyum hava víst seg ikki at vera heilt samanbærilig við tilfar og vatntilrenningar í teimum londum, sum lóggávan annars er bygd á. Hetta hevur í ávísum førum óhepnar fylgjur fyri umhvørvið, tí galdandi lóggáva tekur ikki hædd fyri, at avbjóðingar kunnu vera við eitt nú artesiskum vatni og upphópan av boristøvi í regnvatns-/spillvatnleiðingum, áum og ósum í sambandi við jarðhitaboringar. Kommunan fær atgongd til økið og tær upplýsingar, sum eru neyðugar fyri at tryggja, at arbeiðið við jarðhitaboringum ikki hevur neiliga ávirkan á umhvørvið og jarðfrøðilig viðurskifti. Kommunan fær eisini heimild til at geva ítøkilig boð, eitt nú at proppa holið og/ella at finna aðra staðseting til jarðhitaholið.

**2.14. Leggur lógaruppskotið heimildir til landsstýrismannin, ein stovn undir landsstýrinum ella til kommunur?**

Avgerðir sambært lóg um el riknar hitaskipanir kunnu kærast til landsstýrismannin. Eftir galdandi lóggávu hevur landsstýrismaðurin heimild at leggja kærumyndugleikan til eina kærunevnd. Heimildin er ikki brúkt enn.

Føroya Kærustovnur er umskipaður seinastu árini, og allar kærunevndirnar eru nú avtiknar. Síðani 1. januar 2024 hevur Føroya Kærustovnur verið ein sjálvstøðugur kærumyndugleiki fyri kæruavgerðir, tá tað er ásett í løgtingslóg ella við heimild í løgtingslóg. Hóast heimildin at flyta kærumyndugleikan frá landsstýrismanninum ikki er brúkt enn, verður tað mett hóskandi at broyta hesa heimildina til at vera til annan fyrisitingarligan myndugleika, soleiðis at heimildin passar betri til umskipanina av kærustovninum, velur landsstýrisfólkið at leggja kærumyndugleikan frá sær.

Lógaruppskotið leggur uppgávur á Jarðfeingi. Jarðfeingi skal gera ummæli til umsóknir um boriloyvi, mátingar av jarðhitaholum, og skráseta hesar í telduskipanini hjá Umhvørvisstovuni. Afturat hesum, skal Jarðfeingi veita kommununi ráðgeving um jarðfrøðilig viðurskifti í sambandi við jarðhitaboringar. Jarðfeingi er ein stovnur við serkønari vitan um jarðfrøðilig viðurskifti, og hevur av sínum eintingum og eftir fyrispurningi gjørt mátingar í fleiri av teimum higartil boraðu jarðhitaholunum. Við síni servitan á økinum, kann Jarðfeingi vísa kommununi á ávís viðurskifti, sum hava týdning í sambandi við málsviðgerðina av eini umsókn um boriloyvi til jarðhitahol, eitt nú um eitt borihol kann hava neiliga ávirkan á drekkivantsøkið hjá kommununi. Við hesum ber betri til at fyribyrgja neiliga ávirkan á umhvørvið og jarðfrøðilig viðurskifti. Tað er eisini ein fyrimunur fyri umhvørvi og jarðfrøðilig viðurskifti, at mátingar vera gjørdar av øllum jarðhitaholum, sum eisini vera skrásettar í telduskipanina hjá Umhvørvisstovuni. Tað kann eitt nú hava týdning fyri metingina av góðskuni á einum jarðhitaholið, tí tess meiri dátur eru, tess betri ber til at meta um ov nógv jarðhitahol á einum minni avmarkaðum øki kunnu hava eina neiliga ávirkan á hitan, og harvið góðskuna á boriholinum o.s.fr.

Við ummæli og ráðgeving frá serkønum stovni um jarðfrøðilig viðurskifti, fær kommunan betri grundarlag til at taka avgerðir um boriloyvi til jarðhitahol, soleiðis at tað ikki fær neiliga ávirkan á vatnið í undirgrundini ella góðskuna á jarðhitaholum. Jarðhitahol verða borað í ovasta lagið í undirgrundini. Tað er sera ymiskt, hvussu nógv vatn rennur úr einum boriholi. Kemur ov nógv vatn úr boriholinum, kann tað hava neiliga ávirkan á undirgrundina og møguligar vatnveitingar hjá kommununi. Spurningur er eisini settur við, um góðskan á einum jarðhitaholi kann ávirkast, um fleiri jarðhitahol eru í einum nærri avmarkaðum øki. Tí verður skotið upp, at umsóknir um boriloyvi skulu sendast til ummælis hjá Jarðfeingi, og at Jarðfeingi skal veita kommununi neyðuga ráðgeving um jarðfrøðilig viðurskifti.

Seinastu tíðina hava bæði kommunur og borgarar víst á, at borievja kann hópa seg upp í regnvatns-/spillvatnleiðingum, áum og ósum. Hóast evjan ikki inniheldur dálkandi evni, kann hon dálka umhvørvið, tá hon hópar seg upp í størri nøgdum. Við lógaruppskotinum fær kommunan betri heimild til at umsita loyvi at gera og nýta jarðhitaskipanir, og fremja eftirlit við hesum, soleiðis at jarðhitaskipanir ella arbeiðið, sum verður gjørt í hesum sambandi, ikki fær neiliga ávirkan á umhvørvið og jarðfrøðilig viðurskifti. Kommunan fær atgongd til øki og útgerð, og skal fáa tær upplýsingar, sum eru neyðugar fyri at kommunan kann fremja sínar uppgávur eftir lógini.

Kommunan kann geva boð um at proppa holið ella gera aðrar rættandi atgerðir fyri at forða fyri, at arbeiðið við at gera jarðhitaskipanir hava neiliga ávirkan á umhvørvið og jarðfrøðilig viðurskifti. Kommunan kann eisini broyta ella taka aftur loyvi, er vandi fyri, at arbeiðið við at gera ella nýta jarðhitaskipanina hevur neiliga ávirkan á umhvørvið og jarðfrøðilig viðurskifti. Her verður m.a. hugsað um tey føri, tá borihol kunnu ávirka vatnið í undirgrundini, drekkivantsveitingar og/ella góðskuna á øðrum boriholum.

Kommunan kann seta tiltøk í verk fyri rokning ábyrgdarhavarans, verða boð ikki fylgd. Dømi um boð, sum ikki vera fylgd, kunnu eitt nú vera boð um at proppa holi og at rudda

Umhvørvisstovan fær atgongd til øki og útgerð at føra eftirlit við góðkenningum hjá installatøri, brunnborara og útgerð til jarðhitaskipanina. Endamálið er at tryggja góðskuna á boringini og trygdina innleggingina

**2.15. Gevur lógaruppskotið almennum myndugleikum atgongd til privata ogn?**

Við uppskotinum fær kommunan og Umhvørvisstovan atgongd til ogn uttan rættarúrskurð. Kommunan hevur eftirlit við at gera og nýta jarðhitaskipanir, meðan Umhvørvisstovan hevur eftirlit við góðkenningum hjá installatøri og brunnborara, og at einans góðkend útgerð verður brúkt. Heimildin er avmarkað til útgerð og økið, sum hoyra til jarðhitaskipanina.

**2.16. Hevur lógaruppskotið aðrar avleiðingar?**

Lógaruppskotið hevur ikki aðrar avleiðingar.

**2.17. Talvan: Yvirlit yvir avleiðingarnar av lógaruppskotinum**

|  |  |  |  |  |  |
| --- | --- | --- | --- | --- | --- |
|  | Fyri landið ella landsmyndug-leikar | Fyri kommunalar myndugleikar | Fyri pláss ella øki í landinum | Fyri ávísar samfelags-bólkar ella felagsskapir | Fyri vinnuna |
| Fíggjarligar ella búskaparligar avleiðingar | Ja | Nei | Nei | Nei | Ja |
| Umsitingarligar avleiðingar | Ja  | Ja | Nei | Nei | Ja |
| Umhvørvisligar avleiðingar | Ja | Ja | Nei | Nei | Nei |
| Avleiðingar í mun til altjóða avtalur og reglur | Nei | Nei | Nei | Nei | Nei |
| Sosialar avleiðingar |  | Nei | Nei |  |

**Kapittul 3. Serligar viðmerkingar**

**3.1. Viðmerkingar til ta einstøku greinina**

**Til § 1**

**Nr. 1**

Heimildin til at krevja gjald verður víðkað til at fevna um mátingar, skrásetingar og ráðgeving, sum Jarðfeingi skal gera sbrt. § 7a.

**Nr. 2**

Umsóknir um jarðhitaskipanir eru skrivligar og skulu latast inn á einum oyðiblaðið frá Umhvørvisstovuni. Oyðiblaðið verður vanliga sent við teldubrævi til kommunurnar. Ætlanin er at gera umsóknartilgongdina meira talgilda og knýta umsóknina til telduskipanina, sum Umhvørvisstovan mennir í løtuni.

**Nr. 3**

Jarðfeingi hevur serkøna vitan um jarðfrøðilig viðurskifti. Tá umsóknir um boriloyvi vera sendar til ummælis hjá Jarðfeingi, fær stovnurin høvi til at vísa kommununi á møguligar neiligar jarðfrøðiligar avbjóðingar, sum kunnu knýta seg at einum boriholi, áðrenn holið verður borað. Hetta gevur betri fortreytir til at fyribyrgja neiliga ávirkan á jarðfrøðilig viðurskifti. Neilig ávirkan á jarðfrøðilig viðurskifti kann eitt nú vera, at sonevnd artesisk hol verða borað, har stórar nøgdir av vatni renna støðugt úr jarðhitaholinum, sum síðani kann ávirka tilrenningina av drekkivatni.

**Nr. 4**

Ein fortreyt fyri at Jarðfeingi kann geva ummæli og ráðgeva um jarðfrøðilig viðurskifti er, at stovnurin fær upplýsingar um kommunalar drekkivatnsveitingar. Tí verður ásett, at kommunan skal upplýsa, hvar viðkomandi drekkivatnsveitingar eru. Í fyrstu syftu skal kommunan senda hesar upplýsingar til Jarðfeingi. Ætlanin er at leggja hesar upplýsingar í telduskipanina hjá Umhvørvisstovuni seinni, soleiðis at allar viðkomandi upplýsingar um jarðhitahol eru savnaðar á einum staði, sum allir viðkomandi partar hava atgongd til.

**Nr. 5**

Vanliga verður borivatn leitt út í spillvatns- ella regnvatnsleiðingar. Hóast borievja ella boristøv ikki hevur umhvørvisskaðilig evni, kann hon kortini dálka, tí vandi er fyri, at evjan hópar seg upp í regnvatns-/spillvatnsleiðingum, áum og ósum. Hetta kann serliga gera seg galdandi í tættbygdum økjum. Kommunan hevur longu heimild til at seta nærri treytir fyri loyvinumat gera og nýta jarðhitaskipan, harundir um staðseting av jarðhitaholinum, krøv til boriarbeiðið og tíðarfreistir fyri, nær skipanina skal takast í nýtslu. Við ásetingini verður heimildin til at seta nærri treytir í loyvið nágreinað soleiðis, at kommunan kann seta treytir um, hvussu, hvar og nær boritilfar og borivatn skal burturbeinast. Endamálið við ásetingini er at fyribyrgja møguligari dálking í sambandi við jarðhitaboringar.

**Nr. 6**

Jarðhitahol kunnu eitt nú ávirka grundvatn og kommunalar drekkivatnsveitingar. Tí hevur tað stóran týdning, at mátingar og kanningar vera gjørdar av jarðhitaholum. Jarðfeingi kann gera umfatandi mátingar og kanningar í einum boriholi beint aftaná tað er liðugt at borað, og áðrenn slangan verður sett í. Tílíkar mátingar og kanningar taka upp til tveir dagar at gera, og tí kann væntast, at borarin fer av staðnum at gera annað arbeiði, fyri síðani at koma aftur seinni, at gera arbeiðið liðugt. Hetta hevur ov stórar avleiðingar fyri eigaran av jarðhitaskipanini, tí arbeiðið verður bæði seinkað, og tað verður dýrari at fáa sær jarðhitaskipan. Tí verður skotið upp, at Jarðfeingi ger tær mátingar, sum eru mest neyðugar til at fyribyrgja neiliga ávirkan á jarðfrøðilig viðurskifti. Hesar mátingar taka vanliga eini 45 minuttir at gera. Vatnið í jarðhitaholinum stabiliserast eftir nøkrum døgum. Tí er best at bíða við at gera mátingarnar til 7 dagar eru farnir síðani holið er borað. Fyri at mátingararbeiðið hjá Jarðfeingi skal ávirka boriarbeiðið og eigaran av jarðhitaskipanini so lítið sum møguligt, skal Jarðfeingi gera mátingarnar í seinasta lagi 14 dagar aftaná jarðhitaholið er borað.

**Nr. 7**

Kommunan hevur heimild til at taka aftur loyvið, um jarðhitaskipanin ikki longur er í brúk ella um loyvishavarin grovt og endurtakandi brýtur ásetingar í lógini, reglur gjørdar við heimild í lógini, ella treytir í loyvinum. Tað kemur fyri, at avbjóðingar við einum jarðhitaholi vísa seg aftaná liðugt er at borað. Er talan eitt nú um artesiskt jarðhitahol, kann tað drena undirgrundina fyri vatn, og hava stóra neiliga ávirkan á økið rundanum. Talan kann verða um at jarðhitaholið hevur neiliga ávirkan á drekkivatnsveitingar ella at hitin minkar í holum, sum eru tætt við. Í tílíkum førum hevur tað stóran týdning, at kommunan hevur heimild til at taka loyvi aftur. Tað kann eisini verða, at tað ikki er neyðugt at taka loyvi aftur, men heldur at broyta loyvið, eitt nú at finna eina aðra staðseting. Tí verður heimild givin kommununi at taka aftur ella broyta loyvi í ávísum føri. Endamálið við ásetingini er at steðga og fyribyrgja neiliga ávirkan á umhvørvið og jarðfrøðilig viðurskifti.

**Nr. 8**

Umhvørvisstovan kann taka góðkenningina hjá installatøri og brunnborara aftur, um hesir ikki longur lúka krøvini fyri góðkenning ella krøvini fyri góðkenningini ikki longur eru lokin. Við nýggju ásetingini kann Umhvørvisstovan eisini taka góðkenningina aftur, um hesir grovt ella endurtakandi bróta ásetingar í lógini ella reglur gjørdar við heimild í lógini.

**Nr. 9**

Reglur um eftirlit eru settar í kapittul 4. Fyri at yvirskriftin skal samsvara við innihaldið í ásetingunum í kapitlinum, verður orðið “eftirlit” sett í yvirskriftina afturat.

**Nr. 10**

Talan er um eina tekniska broyting, har yvirskriftin passar til innihaldið í tilhoyrandi áseting.

**Nr. 11**

Føroya Kærustovnur er umskipaður seinastu árini, og allar kærunevndirnar eru nú avtiknar. Síðani 1. januar 2024 hevur Føroya Kærustovnur verið ein sjálvstøðugur kærumyndugleiki fyri kæruavgerðir, tá tað er ásett í løgtingslóg ella við heimild í løgtingslóg. Hóast kærumyndugleikin ikki er lagdur til eina kærunevnd enn, verður tað mett hóskandi at broyta hesa heimildina til at vera til annan fyrisitingarligan myndugleika, soleiðis at heimildin passar betri til umskipanina av kærustovninum, um avgerð verður tikin um at leggja kærumyndugleikan aðrastaðni.

**Nr. 12**

Talan er um eina tekniska broyting, sum avleiðing av at ásetingar um eftirlit eru í lógaruppskotinum.

**Nr. 13**

Seinastu tíðina hava bæði kommunur og borgarar víst á, at borievja kann hópa seg upp í regnvatns-/spillvatnleiðingum, áum og ósum. Hóast evjan ikki inniheldur dálkandi evni, kann hon dálka umhvørvið, tá hon hópar seg upp í størri nøgdum. Við lógaruppskotinum fær kommunan betri heimild til at umsita umsóknir um at gera og nýta jarðhitaskipanir og fremja eftirlit við, um arbeiðið við at gera og nýta jarðhitaskipanir lýkur galdandi lóggávu og treytir í loyvinum, við endamálinum at forða fyri neiligari ávirkan á umhvørvið og jarðfrøðilig viðurskifti.

Eftir stk. 2 kunnu kommunur geva eigara, installatøri ella brunnborara ítøkilig boð um at tetta møgulig hol og gera aðrar rættandi atgerðir. Er talan eitt nú um artesiskt hol, kann kommunan geva boð um at proppa holið, so at vatn ikki rennur úr holinum. Kommunan kann eisini geva boð um at proppa holið fyribils, meðan kannað verður, hvørt holið skal proppast endaliga ella um tillagingar kunnu gerast, soleiðis at boriholið kann brúkast til jarðhitaskipan. Kommunan eitt eisini geva boð um at ruddað upp eftir boriarbeiði. Kommunan kann áseta eina nærri freist fyri, nær holið skal tettast ella proppast ella aðrar rættandi atgerðir skulu vera gjørdar.

Eftir stk. 3 skal ábyrgdarhavandi bera tær útreiðslur, sum standast av at fylgja boðunum, sum kommunan gevur. Kommunan má í hvørjum einstøkum føri taka støðu til, hvør hevur ábyrgdina, tá boðini verða givin. Gevur kommunan eitt nú boð um at proppa eitt artesiskt hol ímeðan ella beint eftir at holið er borað, fer tað vanliga at vera brunnborari, sum hevur ábyrgdina, og skal proppa holið, og harvið bera útreiðslurnar, sum standast av tí.

Eftir stk. 4 kann kommunan seta neyðug tiltøk í verk, um boð frá kommununi ikki verða fylgd. Kommunur hava í fleiri førum upplivað, at boð um at ruddað upp eftir seg, tá boriarbeiðið er liðugt, ikki vera fylgd. Kommunur hava í nøkrum førum ruddað og sjálvar borið útreiðslurnar av hesum arbeiði. Fyri at tryggja, at ávirkanin á umhvørvið er so lítil sum møguligt, fáa kommunurnar heimild til at seta tiltøk í verk fyri ábyrgdarhavarans rokning. Er tað eitt nú brunnborari, sum ikki hevur ruddað upp eftir sær, kunnu kommunurnar ruddað upp og senda rokning til brunnboraran.

Í § 14 b fær kommunan við samleikaváttan og uttan rættarúrskurð, ótarnaða atgongd at ogn og útgerð, sum hoyrir til jarðhitaskipanina, tá ið tað krevst til at útinna uppgávur eftir lógini. Ásetingin loyvir ikki kommununi at rannsaka privat hús við tí endamáli at avdúka t.d. revsiverd viðurskiftir. Slíka rannsakan kann bara løgreglan fremja, sbr. ásetingunum í kapitli 86 í rættargangslógini um rannsakan. Atgongdin hjá kommununi at ogn er avmarkað til førir, har ið atgongd krevst til at útinna uppgávur eftir lógini. Ásetingin ber í sær, at upplýsingar eiga at fáast til vega á annan hátt enn við atgongd, um tað ikki ovbyrjar kommununa, meira enn rímiligt er. Í summum førum kunnu upplýsingar latast, uttan at kommununi nýtist at fáa atgongd at ognini. Í øðrum førum hevur kommunan tørv á sjálv at staðfesta og gera eina sjálvstøðuga meting av upplýsingunum. Aftur at tí er tað ein treyt fyri at fáa atgongd at ogn, at økið og útgerðin hoyrir til jarðhitaskipanina. Umsjónin hjá eftirlitinum kann vera fyribyrgjandi og t.d. hava til endamáls at kanna eftir, um treytirnar í einum loyvi verða hildnar.

Í § 14 c fær installatørur, brunnborari og eigari skyldu til at lata kommununi upplýsingar, skjøl og annað, sum er neyðugt fyri at kommunan kann røkja sínar uppgávur sambært lógini. Upplýsingarskyldan geldur bara fyri upplýsingar, sum kommununi tørvar til at útinna sínar uppgávur eftir lógini. Mett verður í hvørjum einstøkum føri, hvørjar upplýsingar ið eru neyðugar. Kommunan ger av, hvørjar upplýsingar, ið henni tørvar.

Í § 14 d fær Umhvørvisstovan heimild til at føra eftirlit við góðkenningum hjá installatøri og brunnborara fyri at tryggja góðskuna og trygdina í innleggingini til grønu orkuloysnina. Eftirlitsheimildirnar fevna eisini um útgerð, sum verður brúkt til jarðhitaskipanina.

Í § 14 e fær Umhvørvisstovan við samleikaváttan og uttan rættarúrskurð, ótarnaða atgongd at ogn og útgerð, sum hoyrir til jarðhitaskipanina, tá ið tað krevst til at útinna uppgávur eftir lógini. Ásetingin loyvir ikki Umhvørvisstovuni at rannsaka privat hús við tí endamáli at avdúka t.d. revsiverd viðurskiftir. Slíka rannsakan kann bara løgreglan fremja, sbr. ásetingarnar í kapitli 86 í rættargangslógini um rannsakan. Atgongdin hjá Umhvørvisstovuni at ogn er avmarkað til førir, har ið atgongd krevst til at útinna uppgávur eftir lógini. Ásetingin ber í sær, at upplýsingar eiga at fáast til vega á annan hátt enn við atgongd, um tað ikki ovbyrjar Umhvørvisstovuna, meira enn rímiligt er. Í summum førum kunnu upplýsingar latast, uttan at Umhvørvisstovuni nýtist at fáa atgongd at ognini. Í øðrum førum hevur Umhvørvisstovan tørv á sjálv at staðfesta og gera eina sjálvstøðuga meting av upplýsingunum. Aftur at tí er tað ein treyt fyri at fáa atgongd at ogn, at økið og útgerðin hoyrir til jarðhitaskipanina. Umsjónin hjá eftirlitinum kann vera fyribyrgjandi og t.d. hava til endamáls at kanna eftir, um treytirnar í einum loyvi verða hildnar.

Í § 14 f fær installatørur og brunnborari skyldu til at lata Umhvørvisstovuni upplýsingar, skjøl og annað, sum er neyðugt fyri at Umhvørvisstovan kann røkja sínar uppgávur sambært lógini. Upplýsingarskyldan geldur bara fyri upplýsingar, sum Umhvørvisstovuni tørvar til at útinna sínar uppgávur eftir lógini. Mett verður í hvørjum einstøkum føri, hvørjar upplýsingar ið eru neyðugar. Umhvørvisstovan ger av, hvørjar upplýsingar, ið henni tørvar.

**Nr. 14**

Talan er um eina tekniska broyting, har yvirskriftin passar til innihaldið í tilhoyrandi áseting.

**Nr. 15**

Revsiásetingin verður víðkað til at fevna um tey føri, har tað verður forðað fyri, at kommunurnar og Umhvørvisstovan kunnu fremja eftirlit sambært lógini, og tá boð frá myndugleikunum ikki verða fylgd.

**Nr. 16**

Talan er um eina tekniska broyting, har yvirskriftin passar til innihaldið í tilhoyrandi áseting.

**Til § 2**

Ásetingin snýr seg um gildiskomu. Skotið verður upp, at lógin kemur í gildi dagin eftir, hon er kunngjørd.

Umhvørvismálaráðið, dagfesting.

**Ingilín D. Strøm**

landsstýriskvinna

/ Pól E. Egholm

**Yvirlit yvir fylgiskjøl:**

Fylgiskjal 1: Javntekstur

Fylgiskjal 2:

Fylgiskjal 3: